b'\n_START_ARTICLE_\nWilhelm Ludwig Christiansen\n_START_PARAGRAPH_\nWilhelm Ludwig Christiansen (f\xc3\xb8dt 1920 i Flensborg, d\xc3\xb8d 31. marts 2011 s.st) var en dansk-sydslesvigsk forfatter og politiker.\n_START_SECTION_\nOpv\xc3\xa6kst\n_START_PARAGRAPH_\nW. L. Christiansen blev f\xc3\xb8dt i Flensborg i 1920. Han kom fra en dansksindet familie. Hans far, der arbejdede for byforvaltningen, blev afskediget i 1933 af nazisterne. Som ung mand m\xc3\xa5tte han deltage i 2. verdenskrig, hvor han oplevede krigens r\xc3\xa6dsler og blev selv h\xc3\xa5rdt s\xc3\xa5ret.\n_START_SECTION_\nPolitisk karriere\n_START_PARAGRAPH_\nDa han vendte hjem til Flensborg efter krigen, var han med til at genopbygge byens fagbev\xc3\xa6gelse. I 1946 blev han kontorassistent p\xc3\xa5 byens fagforeningshus. Samme \xc3\xa5r meldte han sig ind i det Socialdemokratiske Parti Flensborg (SPF). Partiet var blevet grundlagt, efter at byens danskesindede socialdemokrater var blevet ekskluderet af det tyske socialdemokrati, da de kr\xc3\xa6vede Sydslesvigs genforening med Danmark. Bestr\xc3\xa6belserne om at udvide partiets virkekreds til hele Sydslesvig strandede dog p\xc3\xa5 modstanden fra de britiske bes\xc3\xa6ttelsesmyndigheder, og mange dansksindede socialdemokrater vendte senere tilbage til SPD eller skiftede til Sydslesvigsk V\xc3\xa6lgerforening (SSW)._NEWLINE_I oktober 1946 blev W. L. Christiansen valgt ind i Flensborg byr\xc3\xa5d for SPF. To \xc3\xa5r senere var han med, da Sydslesvigsk V\xc3\xa6lgerforening (SSW) blev grundlagt i Slesvig. Han blev partiets f\xc3\xb8rste landssekret\xc3\xa6r og blev i 1949 ogs\xc3\xa5 sekret\xc3\xa6r for SSWs hidtil eneste forbundsdagsmedlem Hermann Clausen i Bonn og oplevede dermed forbundsdagens f\xc3\xb8rste \xc3\xa5r i Bonn. Han var dermed i en periode b\xc3\xa5de medlem af SPF og SSW. Senere blev han SSWs represntant i Nordfrislands kredsdag og igen i Flensborgs byr\xc3\xa5d. Han var ogs\xc3\xa5 i en periode sekret\xc3\xa6r for SSW-landdagsgruppen i Landdagen i Kiel._NEWLINE_Ved SPFs opl\xc3\xb8sning i 1954 vendte en del af medlemmer tilbage til SPD, mens andre som W.L. Christiansen og Hermann Olsson grundlagde S\xc3\xb8nderjysk Arbejderforening (SAF).\n_START_SECTION_\nForfatterskab\n_START_PARAGRAPH_\nVed siden af sit politiske virke og arbejde besk\xc3\xa6ftigede han sig ogs\xc3\xa5 med sprog og historie. Han skrev en r\xc3\xa6kke b\xc3\xb8ger og afhandlinger, bl.a. om SPFs historie, men is\xc3\xa6r om Flensborg-dialkten Petuh. Han talte selv b\xc3\xa5de dansk, tysk, s\xc3\xb8nderjysk, nedertysk og Petuh. Som 69-\xc3\xa5rig l\xc3\xa6ste han historie p\xc3\xa5 universitet i Odense.'